ועדת הכספים, כנסת 20, פרוטוקול מספר 1016, 2018-04-23 12:00

משה גפני: אני פותח את ישיבת ועדת הכספים בנושא:

משה גפני: הצעת חוק מיסוי מקרקעין (שבח ורכישה) (תיקון – דירת מגורים יחידה), התשע"ח-2018, הצעת חוק פרטית של חבר הכנסת אורי מקלב, יעקב אשר ואנוכי.

משה גפני: חבר הכנסת אורי מקלב, הבמה לרשותך.

אורי מקלב: תודה רבה אדוני היושב ראש, אתה בקי בהצעת החוק, תיכף אפרט מדוע.

אורי מקלב: כדי לפשט את הדברים אנסה להסביר את זה בצורה הכי פשוטה.

אורי מקלב: החוק הקיים כיום: לאדם יש פטור על דירה יחידה, פטור מדורג ממס רכישה, תלוי מה מחיר הדירה, אבל בסופו של דבר, מחיר בסיס של 1-1.6 מיליון, אם אדם קונה דירה יחידה, יש לו פטור ממס רכישה.

אורי מקלב: על דירה שנייה, אם הוא קונה דירה שנייה הוא כבר מחויב במס רכישה גבוה מאוד שיכול להגיע לעשרות אלפי שקלים בדירות פשוטות, אנחנו לא מדברים על דירות יוקרה.

אורי מקלב: אבל יש חוק שאתה הובלת אותו יחד עם ועדת הכספים, אני חושב שהוא החוק הכי חברתי והכי מתחשב שאני מכיר.

משה גפני: יש יותר.

אורי מקלב: אני לא מכיר יותר חברתי, פרט לנכים ועולים.

אורי מקלב: הוא חוק חברתי ומתחשב, אני לא מכיר עוד כמוהו במערכת החוקים של מדינת ישראל, שבא ואומר, בפרקטיקה זה עובד אחרת: אדם יש לו דירה, הוא רוצה לשפר דיור, משפחה עם שש נפשות גרה בדירה של 60 מטר ומבקשת לשפר את הדיור.

אורי מקלב: קונים דירה, ניקח את הדוגמה הקלאסית שאדם רוכש דירה מקבלן, כל זמן שהוא לא מקבל את מסירת הדירה זה לא נחשב שיש לו דירה שנייה.

אורי מקלב: הוא קנה מקבלן אבל עדיין לא קיבל את הדירה.

אורי מקלב: לא רק זאת, גם אם הדירה נמסרה לו, אנחנו נותנים לו עוד 12 חודשים - - -

מיקי לוי: 18 חודשים.

אורי מקלב: תלוי, אם רכש מקבלן – 12 חודשים, אם רכש מאדם פרטי – 18 חודשים, זה תלוי ממי קנה, אבל כדי לא להתפזר אני נותן את הדוגמה של רכישה מקבלן, זה המקרה הקלאסי יותר.

אורי מקלב: אז נניח שקנה וקיבל את הדירה, מתחיל להרכיב ארונות בדירה, עכשיו ינסה למכור את הדירה שלו.

אורי מקלב: כדי שלא יהיה לחוץ, שלא יצטרך למכור את הדירה הקיימת שלו היום בלחץ ואז יכול לפגוע במחיר הדירה, לכן אנחנו נותנים לו מרווח זמן סביר עם הפרקטיקה הקיימת שהיא טובה.

אורי מקלב: מה שאנחנו מציעים בהצעת החוק הזאת, מה קורה כשהמצב הפוך?

אורי מקלב: אותו מקרה, יש לו דירה 60 מטר, הוא קנה מקבוצת רכישה, הוא מקבל את הפטור עד שלדירה יש אישור מסירה.

אורי מקלב: קיבל את המסירה לדירה, יש לו זמן של 12 חודשים.

אורי מקלב: אבל מה קורה הפוך?

אורי מקלב: משפחה עם שש נפשות, 60 מטר דירה, אפילו קצת לחוץ, מוגבל מבחינה כספית, אומר, אני קונה דירה בקבוצת רכישה.

אורי מקלב: לקבוצת הרכישה לוקח זמן, הוא לא קיבל את המסירה בדירה הזאת, הקבוצה התעכבה, אנחנו מדברים על אדם שאין לו בכלל דירה, לא אדם שיש לו דירה, הוא רוצה לקנות את הדירה הראשונה שלו.

אורי מקלב: שם זה התעכב כפי שקורה בלא מעט מקרים בקבוצות רכישה, סיבות של עיכובים והוא אומר, צפוף לי מאוד, אני הולך לקנות דירה מקבלן.

אורי מקלב: אומרים לו, אם אתה לא מוכר את הדירה תוך 12 חודשים, אין לך פטור ממס רכישה.

אורי מקלב: שואלים אותו, למה אתה לא מוכר?

אורי מקלב: הוא אומר, קבוצת הרכישה לא מתקדמת.

אורי מקלב: אם זה מתעכב זה לא שווה שום דבר.

אורי מקלב: אין שום ערך לדירה.

אורי מקלב: אף אחד לא קונה זכות בקבוצת רכישה אם הבנייה מתעכבת.

אורי מקלב: הוא לא יכול לממש, לא יכול לקבל אפילו חצי מההוצאות שלו, בעצם אין לו שום דבר.

אורי מקלב: הוא נפגע כפליים, עוברים 12 חודשים מאז שהוא קנה את הדירה אבל הדירה תקועה, הוא מקבל חיובים של עשרות אלפי שקלים עד 100,000 שקלים.

משה גפני: ולכן מה אתה מציע?

אורי מקלב: ההיגיון שפתר את המקרה הראשון שדיברנו עליו, אדם שיש לו דירה, קונה דירה שנייה בקבוצת רכישה, הוא מקבל את הפטור עד שהוא מקבל את הדירה.

אורי מקלב: למה עכשיו כשזה הפוך הוא לא מקבל את הפטור?

אורי מקלב: ההיגיון הבסיסי בהצעת החוק נכון לשני המקרים הללו.

אורי מקלב: לכן הצעת החוק הזאת באה לומר, שבאותו מקרה זה יעבוד גם הפוך.

אורי מקלב: כל זמן שהוא לא קיבל אישור מסירה בדירה, הוא יהיה פתור.

אורי מקלב: זה לא שונה ממקרים אחרים.

אורי מקלב: אם אנחנו לא עושים כך, בסופו של דבר אנחנו פוגעים בו במצב ממוני ונכסי והוצאות של האזרח.

משה גפני: מובן.

משה גפני: יש חוקים שלא צריך להם הסבר ארוך.

משה גפני: חבר הכנסת מקלב, אם אתה שואל אותי, היה צריך להוציא חוות דעת משפטית של רשות המסים, ההיגיון של אדם שצריך לשלם מס רכישה גבוה, אם יש לו שתי דירות.

משה גפני: הרי במקרה הראשון, אם יש לו דירה אחת הוא לא משלם מס רכישה גבוה.

משה גפני: אותו הדבר הפוך, יש לו רק דירה אחת במציאות.

משה גפני: הרי זה היה ההיגיון כשהעלינו את מס הרכישה.

אורי מקלב: השינוי קרה בעקבות השנים האחרונות ששינו את ההגדרה מה זה קבוצת רכישה.

אורי מקלב: עד לפני מספר שנים, רוכש בקבוצת רכישה נקרא שהוא קונה מגרש וזה גרם לבעיות אחרות.

אורי מקלב: תיקנו את החוק ואמרו שזה נחשב שהוא קונה דירה.

אורי מקלב: בעקבות התיקון הזה צפה הבעיה.

מיקי לוי: ברגע שנרכש המגרש, יש 12 איש, התשלום הוא על דירה.

אורי מקלב: אנחנו מנסים לחוקק את החוק הזה מזה כמה שנים בעקבות פניות של אנשים שנפגעים.

אורי מקלב: מה אמרו?

אורי מקלב: ההיגיון נכון.

אורי מקלב: היו פרשנויות.

מיקי לוי: אורי, לא שמנו לב, הם העבירו את זה מתחת לרדאר.

אורי מקלב: אני לא חושב שהייתה כוונה כזאת מכיוון שנאמנים עלי אנשי המקצוע, הם באו ואמרו, הפרשנות היא כזאת.

אורי מקלב: אבל גם אם הפרשנות היא אחרת, נשים הוראת ביצוע.

משה גפני: אורי, הנושא ברור.

אורי מקלב: הייתה פרשנות מחמירה, בגלל הפרשנות המחמירה זה התעכב.

אורי מקלב: אמרו לנו, תגישו הצעת חוק - אז הגשנו.

משה גפני: היום זה יום רשות המיסים שלנו.

משה גפני: מה הממשלה עונה?

גיא גולדמן: עמדה מקצועית של רשות המסים אדוני, שנכון להסדיר מקרים מהסוג הזה שחבר הכנסת מקלב מדבר עליהם, קרי, רוכש דירה בקבוצת רכישה שנתקל בעיכובים.

גיא גולדמן: עמדת רשות המיסים, שאנחנו תומכים בדבר הזה.

גיא גולדמן: בזמן שחלף אנחנו מבקשים שהות נוספת לבחון עמדה פרשנית ליותר מקרים שאנחנו מכירים ויהיה אפשר להתחשב.

משה גפני: על זה נאמר בחז"ל: עבר זמנו בטל קורבנו.

משה גפני: אתם, כשביקשנו מכם, ביקשנו - - -

שגית אפיק: התחננו.

גיא גולדמן: אפרופו הדיון הקודם.

משה גפני: לא, לא, על הדיון הזה.

משה גפני: ביקשנו, תפרשו את זה.

משה גפני: הרי פנו אלינו אנשים.

משה גפני: למה חבר הכנסת אורי מקלב הגיש את החוק?

משה גפני: כי פנו אנשים, אמרו, יש לי רק דירה אחרת.

משה גפני: אמרנו, תפרשו את זה.

משה גפני: הרי ההיגיון הוא אותו היגיון.

משה גפני: לא פירשתם, סירבתם, אמרתם: תגישו חוק.

משה גפני: חבר הכנסת מקלב הזדרז להגיש הצעת חוק, אני חתמתי לו גם כן על ההצעה.

גיא גולדמן: ייאמר לזכותה של היועצת המשפטית, שדיברה אתי פעמים רבות בעניין, כל הזמן אמרתי לה, שאנחנו עדיין בוחנים את זה.

שגית אפיק: חזרת אלינו בסוף.

שגית אפיק: אני באופן אישי חושבת, שהדרך הנכונה לעשות את זה היא בפרשנות ולכן גם עשינו הרבה שיחות לשכנע אותך ללכת בדרך הזאת.

אורי מקלב: אבל חזרו אלינו ואמרו, תעשו חוק.

שגית אפיק: חזרו אלינו בבקשה להציע הצעת חוק.

אורי מקלב: לזכותם צריך לומר, שההקפאה קיימת.

אורי מקלב: הם עתירי זכויות בעניין.

משה גפני: יש דברים שהם נכונים כשמציעים אותם.

משה גפני: מתברר, שאנחנו מתגלגלים חודשים ארוכים, שאנשים נדרשים לשלם וכל זמן שדוחים להם את התשלום של מס הרכישה זה בגלל שיש הצעת חוק.

משה גפני: אתם אמרתם, שאם יש הצעת חוק אז בינתיים מקפיאים את התשלומים שלהם על מס רכישה.

משה גפני: עכשיו לבוא ולהגיד נעשה פרשנות - - -

יוסי אלישע: מקפיאים?

יוסי אלישע: לא מקפיאים שום דבר.

משה גפני: אני אומר מה שאמרו לנו.

משה גפני: יש דברים שהקפיאו.

שגית אפיק: מיכל, הקפאתם?

מיכל סופר: הקפאנו.

שגית אפיק: הקפיאו.

אורי מקלב: הקפיאו, אני מכיר את זה.

גיא גולדמן: - - -

משה גפני: אנחנו לא מקיימים דיונים.

משה גפני: אני ועדת הכספים, אתה רשות המסים, אמרתי את דעתי, תגיד את דעתך, נמשיך הלאה.

יוסי אלישע: אני רק רוצה להבין אם יש פה איזשהו בלבול.

משה גפני: לחבל יש שני קצוות ולמקל יש אפילו יותר.

משה גפני: אי אפשר לסכם אתי משהו ולאחר מכן לבוא עם משהו אחר, לסכם על הצעת חוק ואחר כך לחזור אחורה.

משה גפני: לא יהיה דבר כזה.

משה גפני: עם כל הכבוד, יש לנו גם כבוד.

משה גפני: הכנסת היא גם גוף שצריך לכבד את עצמו.

יוסי אלישע: אני רוצה להבין למה התכוון המחוקק כי בתחושה שלי, גם בפרשנות יש פה איזשהו בלבול.

יוסי אלישע: ההטבה שיש בסעיף היא לגבי הדירה המאוחרת בזמן, זאת אומרת, לא בדוגמה של הדירה שרכש בקבוצת הרכישה, כי אם הדירה החדשה שהוא מעוניין לקנות לאחר שהוא כבר קיבל חבות למס רכישה, שולם מס רכישה לפי דירה יחידה על הדירה בקבוצת הרכישה.

יוסי אלישע: זאת אומרת, הוא קונה עכשיו עוד דירה לפני שהוא מוכר את הדירה שהוא רכש בקבוצת הרכישה ולגביה מתבקשת ההטבה.

יוסי אלישע: עכשיו, בזמן הזה הוא מתחייב למכור את הדירה כשהיא תושלם בקבוצת הרכישה.

שגית אפיק: את זאת או את השנייה.

יוסי אלישע: רגע.

יוסי אלישע: יש בעיה כי אם הוא ימכור את הדירה בקבוצת הרכישה, אין לו פטור.

יוסי אלישע: הרי אתם קבעתם, שבשביל למכור אני צריך להשלים את הבנייה, לחכות 18 חודשים, אז איך עכשיו הוא מוכר תוך 12 חודשים?

יוסי אלישע: אם לא יהיה לו פטור ממס שבח, אז לא עשית כלום.

יוסי אלישע: אתה צריך להסדיר לו פטור ממס שבח על הדירה הזאת.

יוסי אלישע: אי אפשר להיפטר מהדירה הזאת.

משה גפני: אורי, בתור העוזר שלך תרשה לי לשאול.

משה גפני: אני זוג צעיר, קניתי דירה בקבוצת רכישה.

משה גפני: בגלל סכסוכים או בגלל בעיות שהתגלעו אין לי את הדירה הזאת, לא בונים.

משה גפני: עברו שלוש שנים ואני ברחוב, אשתי ואני לא נמצאים בדירה.

משה גפני: המחוקק קבע והמדינה דורשת את זה, שיש לך פטור על דירה אחת, אבל על שתי דירות אתה צריך לשלם מס רכישה גבוה, אישרנו את זה.

משה גפני: אני עכשיו אומר, אחרי שנתיים שלוש אני רואה שהעסק לא מתקדם, אני אומר, נקנה בינתיים דירה כדי שיהיה לנו איפה לגור.

משה גפני: על הדירה היחידה הזאת שקניתי – כי בקבוצת הרכישה יש לי רק נייר - דורשים ממני לשלם מס רכישה גבוה.

משה גפני: אומר חבר הכנסת מקלב, כל עוד שאין את הדירה ההיא אני משלם מס רכישה רגיל.

יוסי אלישע: אתה צודק לחלוטין רק שאז אתה צריך לשלול את ההטבה שניתנה לדירה הראשונה, פה הבעיה.

משה גפני: עוד לא ניתנה הטבה.

יוסי אלישע: הדירה הראשונה, חויבת במס רכישה על דירה.

יוסי אלישע: חויבת על דירה ראשונה, לא שילמת מס רכישה אם מחיר הדירה עד 1.6 מיליון.

יוסי אלישע: עכשיו אתה קונה עוד אחת, מה שהסעיף צריך להגיד, אחד, שההטבה הראשונה לא נשללת.

יוסי אלישע: יתאפשר לך למכור את הדירה בקבוצת הרכישה, על אף ההגבלה של 18 חודשים יתאפשר לך למכור אותה בפטור מפני שאחרת אתה לא יודע להיפטר מזה.

משה גפני: או שאני לא מוכר, אני מחכה.

יוסי אלישע: וההטבה פה צריכה להיות מחודדת לדירה השנייה בזמן, זה ברור.

יוסי אלישע: פה זה לא ברור, רשום הדירה בקבוצת הרכישה.

אורי מקלב: הפטור ממס יהיה על הדירה בקבוצת הרכישה.

יוסי אלישע: על הדירה החדשה.

שגית אפיק: אתה מדבר על מס שבח.

יוסי אלישע: אני מדבר על מס רכישה ומס שבח.

יוסי אלישע: יש פה שני פטורים.

יוסי אלישע: אני בעצם אומר, תתנו לי להיפתר מהצרה הזאת שנקראת דירה בקבוצת הרכישה לפני שיהיו לזה השלכות.

משה גפני: יוסי, לא תמיד הוא מבקש את זה.

משה גפני: פעמים הוא אומר, כמה שנים אני מושקע בקבוצת הרכישה הזאת, אני רוצה להמשיך הלאה.

משה גפני: אני אמשיך, אולי בסוף זה יסתדר.

יוסי אלישע: ייקנה דירה וימכור אותה תוך שנתיים?

משה גפני: בינתיים הוא קנה דירה, הוא קנה דירה שזאת הדירה היחידה שלו.

משה גפני: אם אכן זה יסתדר שם ובסוף גם תהיה לו דירה משם, אז זה מס רכישה מסוג אחר, זה שתי דירות.

משה גפני: כרגע יש לו דירה אחת, זה העיקרון, זה הרעיון.

יוסי אלישע: אבל הוא לא רוצה להישאר עם שתיים, הוא רוצה לממש אחת.

משה גפני: או שהוא רוצה או שהוא לא רוצה.

משה גפני: אם הוא ירצה להישאר עם שתיים הוא ישלם.

יוסי אלישע: אם הוא ירצה להישאר עם שתיים הוא ישלם.

יוסי אלישע: אם הוא רוצה להישאר זה משהו אחר.

אורי מקלב: כדי שלא יהיו דירות לספסור, אני מוכן שההגבלה הזאת תהיה, שהוא יוכל למכור בפטור רק בקבוצת הרכישה.

אורי מקלב: אנחנו לא מבקשים שהוא ימכור - - -

יוסי אלישע: רק שהוא לא יצטרך לחכות 18 חודשים.

שגית אפיק: לצורך העניין זה לא משנה להם איזה, מספיק שהוא ימכור אחת.

מיקי לוי: אחת מהן, מה זה חשוב איזה?

שגית אפיק: בדיוק.

יוסי אלישע: אין בעיה רק שאז אתה צריך את ה-18 חודשים, זה הכול.

משה גפני: בסדר, אז ננסח את זה בצורה הזאת, על אחת מהן הוא ישלם מס רכישה גבוה.

יוסי אלישע: אם הוא נפתר ממנה הוא לא צריך לשלם פעמיים, פעם אחת.

משה גפני: לא פעמיים, פעם אחת.

יוסי אלישע: אז על הדירה שהוא נפתר הוא לא משלם עליה.

משה גפני: אז על הדירה שבקבוצת הרכישה הוא כן ישלם.

שגית אפיק: לא הבנתי את ה-18 חודשים.

יוסי אלישע: אני אומר, זה לא שאני חי בדירת 60 מטר כמו שמתאר חבר הכנסת מקלב, הלכתי וקניתי דירה מקבלן, מאפשרים לי למכור את הדירה שאני גר בה רק אחרי שאני אקבל חזקה מהקבלן מתוך הגנה שאני לא יהיה ברחוב ואומרים לי, יש לך אפילו 12 חודשים נוספים.

שגית אפיק: זה לא המצב.

יוסי אלישע: פה אנחנו הופכים את היוצרות.

יוסי אלישע: עכשיו אם הפכתי את היוצרות, את חייבת לאפשר לי למכור את הדירה החדשה כשעוד לא חלפו 18 חודשים.

יוסי אלישע: אני לא יודע למכור אותה, צריך לסיים את הבנייה בקבוצת הרכישה, לחכות 18 חודשים ואז למכור.

יוסי אלישע: זה מסכל את זה, את חייבת לאפשר לי את זה.

שגית אפיק: זאת אומרת ב-12 חודשים - - -

יוסי אלישע: חייב להיות יותר מ-18 חודשים, או שתקבעו, על אף המכירה הזאת אין צורך לעמוד בתנאי של 18 חודשים, זה הכול.

יוסי אלישע: במכירה מהסוג הזה לא יידרש לעמוד ב-49ב', זה הכול.

שגית אפיק: מה התגובה שלכם לגבי הטענה של 18 חודשים?

מיכל סופר: הונח בפנינו קושי מסוים של קבוצה שנקלעה לקשיים ורצינו לתת לה את המענה במס העקיף, שהוא מס יותר כבד כי הוא חל על הצריכה ולא חל באמת על רווח.

מיכל סופר: אורי, הנחנו את הדברים על השולחן גם אצלך בלשכה ואמרנו, בסופו של דבר כשהוא ימכור את הדירה הוא יצטרך להתחייב במס, כמובן כל עוד הוא הרוויח.

מיכל סופר: אם הוא לא הרוויח, אין חבות במס.

מיכל סופר: אם הוא מרוויח, תהיה חבות במס.

מיכל סופר: אני חושבת שהתוצאה היא מאוזנת כי בסופו של דבר, אדם מחזיק פה בשתי דירות לתקופה ארוכה, זה חריג למדיניות שכבר תקופה ארוכה עברה.

שגית אפיק: במילים אחרות - - -

משה גפני: איזה שתי דירות?

מיכל סופר: ברגע שהיא מושלמת, יש לך שתי דירות, היא הושלמה ואתה מחזיק בשתי דירות מגורים.

מיקי לוי: אחת לא הושלמה.

שגית אפיק: המשמעות של מה שאת אומרת, שהוא יחוב במס שבח.

מיכל סופר: אם יש רווח.

יוסי אלישע: שתבינו, בשביל לקנות את הדירה החדשה הוא לוקח אשראי על השווי של הדירה שיש לו.

מיקי לוי: רגע, אם יש לו רווח ישלם רק על הדלתא כמובן.

מיכל סופר: נכון, רק אם הוא הרוויח.

יוסי אלישע: אבל מיקי, זה מסכל לך את הכול.

מיכל סופר: זה לא מסכל.

יוסי אלישע: הוא יכול לקנות על בסיס עליית הערך שצמחה לו מהקנייה שהוא עשה לפני כמה שנים בקבוצת הרכישה.

יוסי אלישע: מאיפה הוא יכול לקנות עוד דירה עכשיו?

יוסי אלישע: אתה מדבר על אדם שצריך להוציא מקורות כספיים על שתי דירות בו זמנית.

מיקי לוי: זה לא ייקרה.

יוסי אלישע: למה לא?

יוסי אלישע: מקבוצת הרכישה הוא לא יודע להיפתר.

אורי מקלב: אנחנו דיברנו על מס רכישה, לא דיברנו על מס שבח.

יוסי אלישע: אבל ברגע שתבעת את זה, זאת הוראה ריקה.

יוסי אלישע: מי יעשה את זה?

יוסי אלישע: מה הוא עשה בזה, אני לא מבין.

מיקי לוי: דירה בקבוצת רכישה, אם היא נמשכת חמש, שש, שבע שנים, היא יכולה לקבל גם רווח בקלות.

מיקי לוי: אין בעיה, על מס שבח ישלם 25% - - -

מיכל סופר: רק אם הרוויח.

יוסי אלישע: לא הבנתי, מה הוא עשה בזה?

יוסי אלישע: הוא זכאי לפטור על דירתו היחידה.

יוסי אלישע: תחשוב שהתנאי של 12 חודשים מאפשר פטור על הדירה הישנה שאני נפתר ממנה.

יוסי אלישע: הרי בהגדרה פה, האדם בסוף נשאר עם דירה אחת.

יוסי אלישע: זאת אומרת, אם אתה רוצה להתייחס אליו כבעלים של דירה אחת אתה חייב לאפשר לו פטור גם על הדירה שהוא נתקע אתה כי מבחינת הדירה שהוא נתקע אתה זה כמו שהוא קנה דירה בפועל והחליט למכור אותה, אותה הדבר.

מיקי לוי: המגבלה אחר כך, שהוא יצטרך למכור אותה תוך 12 חודשים.

יוסי אלישע: זה כמו להשיט מס על משפרי דיור, זה בדיוק אותו הדבר.

מיקי לוי: יוסי, אבל אחר כך המגבלה, שהוא יצטרך למכור אותה תוך 12 חודשים מרגע קבלת הדירה.

יוסי אלישע: זה בסדר כי אז הוא קיבל חזקה, הדירה הושלמה, אין לו תנאי לעיכוב.

יוסי אלישע: הדירה לא מעוכבת, הוא קיבל את הדירה, הוא יכול למכור אותה.

משה גפני: מדובר על אדם שאין לו שתי דירות, יש לו דירה אחת, יש דירה אחת שהיא בקבוצת הרכישה שעדיין אין אותה.

משה גפני: הוא צריך להיות פטור ממס רכישה, גם במקרה ההפוך, יש לו פטור ממס רכישה, אין לו שתי דירות.

משה גפני: איך הגעתם עכשיו למס שבח?

שי אהרונוביץ': מה שנאמר פה, ברגע שהושלמה הדירה בקבוצת הרכישה ואז הוא יוכל למכור את הדירה, באותו שלב, אם הוא לא ימתין 18 חודשים הוא ייאלץ לשלם.

שגית אפיק: מה אתם עושים כשיש דירה מקבלן?

שי אהרונוביץ': פטורה לגמרי.

שגית אפיק: הדירה מקבלן, אותו סעיף בעצם אנחנו מחילים אותו הפוך רק לא עם קבלן אלא עם קבוצת רכישה.

שגית אפיק: מה שם אתם עושים?

שי אהרונוביץ': הוא תמיד מוכר את הדירה הישנה, את הדירה הקיימת.

שי אהרונוביץ': אתם רוצים שהוא ימכור את הדירה החדשה שעכשיו הושלמה בנייתה בקבוצת הרכישה, זה מה שאתם רוצים.

מיקי לוי: לא, לא.

מיקי לוי: אם הוא ימכור את הדירה החדשה שהושלמה בקבוצת הרכישה והוא קיבל עליו רווח, הוא ישלם את ה-25% מס שבח, על זה אין ויכוח.

יוסי אלישע: מיקי, אבל זה לא יכול להיות.

יוסי אלישע: זה מס על משפרי דיור.

יוסי אלישע: מה הועלת?

שגית אפיק: אורי, אם הוא ימכור את הדירה של קבוצת הרכישה הוא לא ישלם מס שבח.

שי אהרונוביץ': הוא ישלם.

אורי מקלב: למה?

יוסי אלישע: חייבים להשוות את זה למשפרי דיור.

יוסי אלישע: משפרי דיור לא משלמים על הדירה שהם מוכרים בשביל להישאר עם דירה אחת.

יוסי אלישע: אם אני מבין נכון, התכלית לאפשר לו לשפר דיור או לאפשר לו מגורים גם כשהוא נתקע.

יוסי אלישע: לכן התכלית צריכה להיות זהה לתכלית שקיימת למשפרי דיור.

יוסי אלישע: אתה לא יכול לקחת לו מס על זה.

מיקי לוי: זה בסדר, הם מסכימים אתך.

יוסי אלישע: הם לא מסכימים, הם לא יכולים להסכים.

מיקי לוי: אם אני נשאר בדירה של 60 מטר והלכתי לקבוצת רכישה, אני מוכר אותה ברווח, אתה רוצה מס שבח?

אורי מקלב: אני הייתי ממליץ לא לעשות דו צדדי, דהיינו, לא את זה או את זה, אלא לחכות, למכור רק את הדירה שבקבוצת הרכישה ואז יש לי את כל הפטורים.

אורי מקלב: אנחנו עושים היפוך.

אורי מקלב: אני מציע, אם הוא מוכר את הדירה החדשה, הוא ישלם את המסים שחלים על שתי דירות.

שגית אפיק: הבנתי, אתה אומר, אם הוא מוכר את הדירה של קבוצת הרכישה הוא לא ישלם מס שבח.

שגית אפיק: אם הוא ימכור את הדירה השנייה שהוא רכש אז הוא ישלם מס שבח.

שי אהרונוביץ': אני לא רוצה לעשות את זה, אנחנו רוצים לפתור את - - -

אורי מקלב: יגיד לך אדוני היושב ראש איפה הבעיה.

אורי מקלב: שגית, במס שבח יש הרבה בעיות.

אורי מקלב: ממתי ייחשב מס שבח, מאז שהוא חתם חוזה?

אורי מקלב: לא יכול להיות דבר כזה.

יוסי אלישע: ברור, זה מה שאני אומר.

אורי מקלב: זה יכניס אותו להוצאות לא נכונות.

יוסי אלישע: זה כמו מס על משפרי דיור, זה אותו הדבר.

אורי מקלב: אם מס השבח חל מאז שהדירה מוכנה, זה כבר משהו אחר.

אורי מקלב: אם מס השבח יחול מרגע שקיבל את היתר המסירה, 12 חודש זה כבר פחות, זה גרוע.

משה גפני: חבר הכנסת מקלב, בתור שותף שלך אני מציע לקבל את ההצעה הזאת.

משה גפני: אנחנו מדברים על קריאה ראשונה.

משה גפני: זה נראה הגיוני, יהיה פטור ממס רכישה, מס שבח – תלוי באיזה מצב הוא נמצא, אם מדובר באמת בשתי דירות והיה לו באמת רווח, הוא יצטרך לשלם מס שבח.

משה גפני: אנחנו נמשיך את הדיון בזה - - -

מיקי לוי: מס שבח על הדירה החדשה.

משה גפני: כן, כן.

שגית אפיק: זאת אומרת, אם הוא מכר את הדירה מקבוצת רכישה הוא לא ישלם.

משה גפני: כן.

משה גפני: חבר הכנסת מקלב, אנחנו נמשיך את הדיון בעניין הזה, אם יתברר לנו שיש פה טעות – אם אין טעות, זה בסדר, זה נשמע הגיוני, את זה נאשר.

שי אהרונוביץ': אנחנו מבקשים שיינתן לנו שבועיים.

מיקי לוי: אני מבקש תוספת למה שביקשת, שלשכת עורכי הדין יישבו עם - - -

משה גפני: בסדר.

משה גפני: הרי זה לא קריאה שנייה ושלישית, תשבו יחד עם רשות המסים, אני מקבל את זה מיקי, ננסה לעשות את החוק הטוב ביותר.

משה גפני: זאת אומרת, לא להפריז בפטורים בעניין הזה, אבל מצד שני שלא תהיה פה תקלה בגלל שאני עוד לא מיציתי.

משה גפני: הנה, אתה רואה, מה שהם העלו אני קיבלתי.

משה גפני: בכל אופן, זה לא סוף העניין.

משה גפני: אורי, אתה גם תבדוק את העניין הזה.

אורי מקלב: אני שומע שהטענה של לשכת עורכי הדין, שהפטור ממס שבח רק אחרי 18 חודשים.

אורי מקלב: אנחנו מציעים למכור בתוך ה-18 חודשים.

משה גפני: אורי, אתה לא שומע, בכל אופן, אנחנו נמצאים בפגרה, נמשיך הלאה.

אורי מקלב: אתה בפגרה?

אורי מקלב: אני לא יודע את זה.

אורי מקלב: אני לא יודע שאתה בפגרה, אני יודע שהלו"ז שלך הוא לא פחות מאשר לא בפגרה.

משה גפני: את יכולה בבקשה לנסח?

יובל טלר חסון: אדוני היושב ראש, יש לנו הערות נוספות על הנוסח הקיים.

משה גפני: מה עוד?

יובל טלר חסון: יש הרבה הערות לגבי הנוסח.

משה גפני: יש בסך הכול שלוש שורות.

יובל טלר חסון: הוא היה שלוש שורות, הוא הפך להיות חמש שורות.

משה גפני: קיבלנו את העמדה שלכם.

יובל טלר חסון: כמה הערות.

משה גפני: בבקשה.

יובל טלר חסון: קודם כל חשוב לי לציין לפרוטוקול, שעמדת ועדת השרים הייתה, שהצעת החוק הזאת צריכה לחזור עוד לפני הקריאה הראשונה לוועדת השרים ושהחקיקה תקודם בהסכמת משרד האוצר.

משה גפני: רגע, אז מה שהסכמנו עכשיו לא מספק?

שי אהרונוביץ': אני לא חושב שהסכמנו.

שי אהרונוביץ': הרצון שלנו היה שייתנו לנו מספר שבועות לנסות לגמור את זה בפרשנות.

משה גפני: רגע, רגע.

משה גפני: עם כל הכבוד, אנחנו קיבלנו את מה שאתם אמרתם, אנחנו חושבים שיש בזה היגיון, אנחנו כמובן עוד נדבר על זה.

משה גפני: אבל לבוא עכשיו ולהגיד, שאנחנו נחזור לוועדת שרים, זאת אמירה.

משה גפני: בסדר.

משה גפני: עם כל הכבוד, היו חוקים כאן שכאשר הגענו להסכמה, אנחנו לא חוזרים לוועדת שרים.

משה גפני: ועדת שרים זה מגבלה, אולי אני אשתמש בעניין הזה אבל אני לא מחויב לזה.

משה גפני: אם אתם רוצים לחזור לוועדת שרים ולדון שבועות על העניין הזה שאולי פרשנות - אין פרשנות, נגמר הסיפור של פרשנות.

משה גפני: אני מקבל משכורת בשביל לחוקק חוק.

משה גפני: אז כל עוד שהחוק אינו נצרך ואתם באים ואומרים, נעשה פרשנות, בסדר.

משה גפני: אבל אמרתם שלא.

משה גפני: אנחנו מחוקקים חוק ואנחנו מצביעים עליו היום.

משה גפני: בבקשה, מה ההערות?

יובל טלר חסון: לפני ההערות חשוב לי להגיד לפרוטוקול, שלהצעת החוק הזאת, בנוסחה הקודם בוודאות ובנוסחה הנוכחי אפילו יותר, יש עלויות תקציביות שהן עלויות תקציביות - - -

משה גפני: אנחנו הסכמנו על מס שבח, אז למה זה יותר עכשיו?

יובל טלר חסון: יש הערות של הוועדה אבל נוסח החוק - - -

משה גפני: ולכן מה?

יובל טלר חסון: אני אומר, מדובר בהצעת חוק תקציבית.

משה גפני: זאת אומרת, אם אני מביא את זה למליאה אני צריך לגייס 50 חברי כנסת.

יובל טלר חסון: נכון.

משה גפני: מהניסיון שלי אתכם תדעו, גם כשיש הגבלה של 50 חברי כנסת, בסוף זה עובר.

גיא גולדמן: יודעים.

יובל טלר חסון: לא ניסיתי להתחרות עם אדוני היושב ראש בנושא הזה.

משה גפני: זה קרה עם החברות, ניכוי הוצאות הנפקה.

משה גפני: אמרתם תקציבי, חיכיתי כמה שבועות והעברתי את זה.

אורי מקלב: לי זה צורם להגיד שיש לזה עלויות תקציביות.

משה גפני: נכון, זה לא יפה.

אורי מקלב: זה אותם מסכנים - - -

יוסי אלישע: כמה מקרים יש כאלה?

יוסי אלישע: עשרות.

משה גפני: לא יפה.

משה גפני: לא יפה.

יוסי אלישע: זה לא מיליון שקל.

אורי מקלב: תראה כמה זה תרתי דה סתרה, כמה אתה סותר את עצמך, מצד אחד אתה אומר שמספיק פרשנות, דהיינו, שהחוק נותן להם את זה.

אורי מקלב: מצד שני אתה אומר, שיש לזה עלות תקציבית.

שגית אפיק: יכולתם בשנה וחצי האחרונות לעשות לזה פרשנות.

שגית אפיק: אבל לא הייתה לזה פרשנות.

משה גפני: אתה, בניגוד להם, לא עבדת במשרד האוצר, שם יש סדנאות.

משה גפני: אחת הסדנאות, איך עוברים את גפני.

משה גפני: והם דווקא מצליחים.

יובל טלר חסון: אדוני היושב ראש, ההערה הזאת לעניין הפרשנות היא הערה נכונה לחלוטין.

יובל טלר חסון: לעניין הפרשנות, אם הפרשנות ממסגרת רק קבוצה מסוימת, לצורך העניין אותה קבוצת אוכלוסייה - - -

שגית אפיק: מאז אותה קבוצה בבית שמש הגיעו לחבר הכנסת אורי מקלב עוד הרבה פניות לגבי קבוצות אחרות, באזורים אחרים בארץ, זו לא איזה קבוצה ספציפית שאתם תפתרו בפרשנות.

שגית אפיק: גם אם מדברים על פרשנות, הפרשנות צריכה להיות רוחבית.

יובל טלר חסון: חד משמעית.

שגית אפיק: לא פתרונות ספציפיים לקבוצה איקס.

משה גפני: חבל על הזמן, הלאה, מה עוד?

יובל טלר חסון: אבל הפרשנות מתייחסת לקושי מהותי.

יובל טלר חסון: כרגע הצעת החוק שמדברת על זה, שאם תוך שנתיים לא התחילה בנייה, אפשר לשאול פה את הנוכחים שמכירים את תחומי קבוצת הרכישה, חלק מאוד גדול מקבוצות רכישה לא מתחילים את הבנייה תוך שנתיים.

יובל טלר חסון: לא מדובר בקושי מהותי, מדובר בתהליכים שהם תהליכים סבירים כשיש קבוצה.

מיקי לוי: בין שנתיים לשבע שנים.

יובל טלר חסון: אני רוצה להוסיף בנושא הזה, שמהבחינה הזאת מדיניות משרד האוצר בשנים האחרונות הייתה למנוע כניסתם של משקיעים לשוק הדיור.

יובל טלר חסון: אם אנחנו אומרים לכל מי שנמצא בקבוצת רכישה ובתוך שנתיים הוא יכול לקנות דירה נוספת וליהנות עבורה מפטור של מס רכישה, מדובר באלפי רוכשים, אלפי אנשים שנמצאים בתוך השוק ואנחנו זורקים אותם חזרה לתוך השוק.

יובל טלר חסון: אם אנחנו מתייחסים - - -

משה גפני: תעני לו בבקשה.

משה גפני: אנחנו נגד משקיעים, אנחנו בעד אנשים שתהיה להם קורת גג.

משה גפני: תעני לו בבקשה.

שגית אפיק: לפני שאני עונה.

שגית אפיק: מה הייתם מציעים, איזה תקופה אתם חושבים שצריכה להיות לצורך העניין, למשל, שנה וחצי, שנתיים, שלוש, מה?

גיא גולדמן: דרך אגב, הם לא קונים דירה אחרי שנה, שנתיים, הם קונים דירה אחרי חמש שנים, אחרי שהפרויקט קרס.

שגית אפיק: אם ככה, אין עלות תקציבית.

שגית אפיק: אם זה מה שקיים בפועל, לא אמורה להיות עלות תקציבית לשיטתכם.

יובל טלר חסון: חד משמעית יש עלות תקציבית.

יובל טלר חסון: כל שחקן שנמצא היום בתוך קבוצת רכישה מחר בבוקר יכול לקנות עוד דירה וליהנות מפטור ממס רכישה.

יובל טלר חסון: כמעט כל אחד.

שגית אפיק: כשהוא מוכר תוך שנה את אחת הדירות.

שגית אפיק: הוא נשאר עם דירה אחת בסופו של דבר.

יובל טלר חסון: תוך שנה מגמר הבנייה.

יובל טלר חסון: קבוצת רכישה כזאת יכולה להתעכב עוד חמש שנים ושבע שנים.

משה גפני: חבל על הוויכוח.

אורי מקלב: החוק הזה לא משנה את המציאות, שגם היום משקיעים יכולים לקנות דירה, יש לו דירה והוא קונה עוד דירה בקבוצת רכישה והוא לא משנה שום דבר.

יוסי אלישע: או קונה מקבלן ומוכר את הישנה, מה ההבדל?

משה גפני: ברגע שהוא מוכר הוא ישלם.

אורי מקלב: אבל הוא קונה דירה להשקעה.

אורי מקלב: אלפי עשירי המדינה ייקנו עכשיו דירות להשקעה, למה הם לא עושים את זה, מה מונע מהם?

משה גפני: לא חשוב.

אורי מקלב: מי שיש לו דירה, סביר יותר שיש לו כסף לקנות עוד דירה.

משה גפני: אנחנו לא כל כך מתמצאים בזה, אנחנו מתנצלים, אבל נדמה לי, שאם מישהו מוכר את הדירה, הוא ישלם מס רכישה כי יהיו לו שתי דירות, בין אם זה יהיה כעבור שנתיים ובין אם זה יהיה כעבור חמש שנים.

משה גפני: ברגע שהוא מוכר אחת מהדירות האלה, אם הוא משקיע כמובן, וזאת תמונת המצב שאתם מציירים, הוא משלם.

משה גפני: אין לו סיבה להשקיע מכיוון שהוא לא יוכל לעשות עם זה כלום, הוא יצטרך לשלם את מלוא מס הרכישה.

משה גפני: אני מציע שתחפשו תירוץ אחר.

יובל טלר חסון: אבל הוא ייהנה מעליית הערך במשך השנים שבו הוא מחזיק את הנכס בקבוצת הרכישה.

שגית אפיק: אז הוא ישלם מס שבח.

שגית אפיק: אתה רוצה שהוא ישלם גם מס שבח.

משה גפני: כן, הוא ישלם.

יובל טלר חסון: בתוך העניין ההשוואה שאתם צריכים לייצר היא השוואה למישהו שרוכש שתי דירות מקבלן, שתי דירות על הנייר.

יובל טלר חסון: זו הדוגמה הדומה לזה.

משה גפני: אנחנו חלשים בדוגמאות.

אורי מקלב: הדוגמה היא בדיוק הפוכה, יש לך דירה היום, דירת פאר, אתה קונה בקבוצת רכישה ולא משלם שקל.

אורי מקלב: איפה ההיגיון?

אורי מקלב: אתם אומרים כאן נתונים לא נכונים.

אורי מקלב: אם יש לי היום דירה ואני קונה דירה בקבוצת רכישה, אני יכול להחזיק בזה גם שש שנים.

יוסי אלישע: רק הערה לנוסח אדוני היושב ראש.

יוסי אלישע: בסעיף ב', התחלתם ברישא: אם רכישת הדירה הייתה מקבוצת הרכישה.

יוסי אלישע: אבל הרכישה המדוברת היא לא קבוצת רכישה, ההטבה בסעיף היא לגבי הדירה החדשה ולכן זה לא נכון כמו שזה רשום.

יוסי אלישע: זה צריך להיות מומר, רכישת הדירה מקבוצת הרכישה כבר קיבלה את ההטבה ולכן הדירה הנדונה היא הדירה החדשה, שיש לאותו רוכש כבר דירה נוספת שנרכשה בקבוצת רכישה.

יוסי אלישע: צריך להפוך את זה.

יוסי אלישע: אין עיכוב במסירת חזקה, אין מושג כזה בקבוצות רכישה כי אין מועד מסירה.

שגית אפיק: יש לך את זה בסיפא.

שגית אפיק: זה לא צריך להיות ברישא, יש לך את זה בסיפא: ובלבד שמכר אותה או את הדירה שרכש מקבוצת הרכישה.

יוסי אלישע: אבל היא לא הזכאית להטבה, היא כבר קיבלה הטבה שש שנים לפני.

יוסי אלישע: שגית, היא קיבלה את ההטבה.

משה גפני: הבנו, רגע, שוברים את הראש כדי למצוא פתרון למה שאמרת.

יוסי אלישע: פשוט מאוד הופכים את זה, הניסוח הפוך.

יוסי אלישע: את ההטבה הוא לא מבקש על רכישת הדירה מקבוצת הרכישה.

יוסי אלישע: שימי לב בסעיף א': רכישה מקבלן.

אורי מקלב: אדוני היושב ראש, אני מוכן לבדוק את הנושא של 24 חודשים הראשונים.

משה גפני: יכול להיות 36 חודשים.

אורי מקלב: אם תהיה עילה למה זה לא נכון.

אורי מקלב: אם תהיה עילה למה זה לא נכון, בעניין הזה אנחנו מוכנים לראות מה הסבירות - - -

שגית אפיק: 36 חודשים?

אורי מקלב: מה שנכון בפרקטיקה.

משה גפני: צריך להקריא ולהחליט, אנחנו עוד לא הולכים עם זה לשום מקום.

מיקי לוי: זה יבוא לוועדה לתיקונים, מה קרה לכם.

משה גפני: אורי, אתה לא יכול להעביר את זה, הם טוענים שזה תקציבי.

משה גפני: נבוא למליאה עם זה והם יגידו תקציבי.

משה גפני: שר האוצר יגיד, שאסור לכם לתמוך בחוק.

משה גפני: יש לי בכלל שיחה ארוכה עם שר האוצר.

מיקי לוי: אין 100 מקרים בשנה, איזה תקציבי?

אורי מקלב: אני אשלח לשר האוצר את האנשים שנפגעים מהחוק הזה, הוא יראה במי מדובר.

יוסי אלישע: רכישת הדירה מקבוצת הרכישה בוצעה לפני הרבה שנים.

משה גפני: יוסי, די.

משה גפני: לפי מספר ההערות שלהם חיכיתי לשמוע שהם יגידו גם משהו על רצח ארלוזורוב בחוק הזה.

משה גפני: אין שום דבר שאין בחוק הזה כבר.

משה גפני: הייתם עושים פרשנות לפני חצי שנה והיינו גומרים עם העניין.

מיקי לוי: רגע, ומה קורה בתמ"א 38 כשהוא מחזיק דירה?

מיקי לוי: תסבירו לי.

מיקי לוי: תמ"א 38 או 36, כשהוא מחזיק דירה והכול מתעכב – זה במקרה מקרה של הבן שלי – תסבירו לי מה הוא עושה.

אורי מקלב: אתה צודק, יש לי מקרה כזה, שמכרו למישהו דירה נוספת בתמ"א 38 – זה נקרא קבוצת רכישה.

מיקי לוי: הוא מחזיק דירה.

יוסי אלישע: הוא תקוע.

אורי מקלב: אתה צודק, הוא תקוע.

משה גפני: רגע לפני שאנחנו מקריאים את הצעת החוק, אתם שמים רגליים על הכול, זה בסדר גמור, זה התפקיד שלכם.

משה גפני: אני לא יודע אם זה התפקיד שלכם אבל לקחת לכם תפקיד.

יובל טלר חסון: אנחנו לא רוצים לגרום פה נזק - - -

משה גפני: אנחנו מדברים על חוק חברתי מהמדרגה הראשונה.

משה גפני: מותר לכם לעמוד מהצד ולהגיד שאתם נגד.

משה גפני: מותר לכם.

משה גפני: גם מותר לי להגיד מה אני חושב עליכם בעניין.

משה גפני: זה חוק שלא משנה את המצב בכלל.

משה גפני: היה אפשר לפתור את הבעיה הזאת עם פרשנות.

משה גפני: אני קיוויתי שתהיה פרשנות מכיוון שגם אלי פנו אנשים.

משה גפני: אמרתי, חכו, תהיה פרשנות.

משה גפני: החלטתם שלא.

משה גפני: אמרתם, תגישו הצעת חוק.

משה גפני: ניהלתם את הדיונים עם חבר הכנסת אורי מקלב.

משה גפני: לבוא עכשיו ולעמוד על הרגליים האחוריות כדי לעכב את זה, זה לא נכון.

משה גפני: בסופו של דבר אתם מייצגים את אזרחי המדינה.

משה גפני: אתם לא מייצגים רק את רשות המסים ואתם לא מייצגים רק את משרד האוצר.

משה גפני: החוק הזה לא עולה הרבה כסף.

משה גפני: הוא חוק שמגיע לעיתים נדירות.

משה גפני: זה לא תמיד קורה שאדם קונה בקבוצת רכישה ופתאום אין לו דירה ולוקח זמן והוא קונה דירה אחרת.

משה גפני: זה לא דברים שקורים כל יום, אבל למי שזה קורה זאת בעיה שצריך לפתור אותה.

משה גפני: אז תשתפו פעולה עם העניין הזה, אנחנו לא נעשה דווקא, תלכו אתנו ביחד.

משה גפני: העלית את העניין של מס שבח, קיבלנו.

מיכל סופר: הנוסח הנוכחי שמונח בפנינו מוביל למקום שאנחנו לא פותרים בעיה עם קושי.

מיכל סופר: אנחנו חיפשנו את הבעיה עם הקושי, לפתור אותה אין בעיה.

מיכל סופר: לדעתי היא לא מנוסחת - - -

משה גפני: בסדר, אז לקראת הקריאה השנייה והשלישית נשב יחד ונגיע למסקנות.

משה גפני: אנחנו לא נעמוד עכשיו לעכב את זה.

משה גפני: תגידו לי לחזור לוועדת שרים, אני בלאו הכי חוזר לוועדת שרים.

משה גפני: תגידו לא לאשר את זה במליאה, אני ממילא לא מאשר את זה במליאה.

משה גפני: דרך אגב, אם זה יאושר, אני לא אשם.

יובל טלר חסון: לגבי הנוסח, מהנוסח עולה, שאם התחלת הבנייה התעכבה ב-24 חודשים בלי עניין של קושי מהותי אלא נטו ההתעכבות למשך 24 חודשים, אוטומטית הבן אדם הזה מוגדר כחסר דירה ויכול לרכוש דירה.

יובל טלר חסון: בהתחלה כשדיברנו עם חבר הכנסת אורי מקלב, דיברנו או על תקופה של 60 חודשים, בכל מקרה גם דיברנו על קושי מהותי שקיים בהתקדמות שלא נמצא בשליטת הרוכש.

משה גפני: טוב.

משה גפני: שגית בבקשה, תקריאי.

שגית אפיק: "הצעת חוק מיסוי מקרקעין (שבח ורכישה) (תיקון – דירת מגורים יחידה), התשע"ח-2018.

שגית אפיק: 1.

שגית אפיק: בחוק מיסוי מקרקעין (שבח ורכישה), התשכ"ג-1963, בסעיף 9(ג1ג)(2)(ב), הקטע החל במילים "אם רכישת הדירה הייתה מקבלן" יסומן כפסקת משנה "(1)" ואחריה יבוא" - זה בעצם הסעיף שמדבר על השחלוף בדירה ומאפשר את אותם 24 חודשים אם אתה רוכש מקבלן.

שגית אפיק: ועכשיו יבוא הסעיף הבא שבו נגיד, אני מבינה שאתם מדברים על 36 חודשים - "36 חודשים ממועד רכישת דירה מקבוצת רכישה, חל עיכוב במסירת החזקה בשל נסיבות שאינן בשליטתו של הרוכש, רכש הרוכש - - -

יוסי אלישע: חל עיכוב בהתחלת הבנייה.

שגית אפיק: חל עיכוב במסירת החזקה.

יוסי אלישע: לא, מסירת חזקה, אין מושג כזה תוך שלוש שנים לקבל דירה בקבוצת רכישה.

יוסי אלישע: גם קבלן היום בקושי יודע להתחייב על שלוש שנים.

אורי מקלב: אין מסירה, אתה צודק, אבל גם יכול להיות עיכובים - - -

יוסי אלישע: הכוונה פה להתחלת בנייה.

משה גפני: יוסי, החוק הזה צריך להיות מובן גם לי, שאני לא עורך דין.

משה גפני: פשוט, חל עיכוב במסירת החזקה בשל נסיבות שאינן בשליטתו של הרוכש.

יוסי אלישע: אבל אין לך מועד.

משה גפני: אין לי דירה.

יוסי אלישע: אבל אין לך מועד, אז מהו המועד?

משה גפני: 36 חודשים.

יוסי אלישע: 36 חודשים הכנסת את כל הדירות בקבוצות הרכישה בישראל.

אורי מקלב: שגית, במקום זה הייתי אומר, חל עיכוב בבנייה.

אורי מקלב: אני אסביר לך גם למה, יכול להיות מצב שקורה בקבוצות רכישה, עשו חפירה, עשו "קוצים" כבר מה שנקרא, התחילו בבניה ואז זה נעצר.

שגית אפיק: אתה רוצה שיהיה כתוב: חל עיכוב בבנייה?

אורי מקלב: אני חושב שזה נותן מענה לכל הדברים האלה.

יוסי אלישע: לא, מה שהם הציעו יותר טוב.

אורי מקלב: התחלה או בבנייה.

אורי מקלב: עיכוב בהתחלת בנייה או בבנייה, לא במסירת החזקה.

משה גפני: אורי, זה מה שאנחנו רוצים.

משה גפני: אם יתברר שבאמת צריך לעשות את זה בבנייה, נעשה את זה בקריאה השנייה והשלישית.

משה גפני: מה הדיון?

משה גפני: כל דבר צריך כאילו אנחנו הולכים לגלות את אמריקה.

משה גפני: אני מודיע לפרוטוקול, שאם אכן יתברר שהנוסח הזה לא מדויק אלא צריך לשנות אותו וצריך לעשות אותו כמו שאורי אומר, שיהיה כתוב שזה עיכוב בבנייה, אנחנו נכתוב עיכוב בבנייה.

שגית אפיק: אפשר להשאיר את האו, כמו שזה בנוסח כרגע: חל עיכוב בבנייה או במסירת החזקה.

מיקי לוי: את שתי האפשרויות.

שגית אפיק: משאירים את זה כמו שזה כרגע בנוסח שלפניכם.

שגית אפיק: "רכש הרוכש דירת מגורים נוספת - - -

אורי מקלב: לא, אם את אומרת בנייה ובלי התחלת בנייה אפשר שיגידו עוד לא התחלנו בבנייה.

אורי מקלב: הבעיה יכולה להיות גם בהתחלת בנייה, שלא בונים, הקבוצה לא מתקדמת.

שגית אפיק: אבל אם יש עיכוב בבנייה זה כולל עיכוב בהתחלת הבנייה.

שגית אפיק: עיכוב בבנייה זה עיכוב בבנייה.

משה גפני: בסדר.

שגית אפיק: "ובלבד שמכר אותה או את הדירה שרכש מקבוצת הרכישה ב-12 החודשים מהמועד שבו נמסרה לידיו החזקה בפועל בדירה שרכש מקבוצת הרכישה".

משה גפני: בסדר?

משה גפני: מי בעד אישור הצעת חוק מיסוי מקרקעין (שבח ורכישה) (תיקון – דירת מגורים יחידה), התשע"ח-2018, כמו שסוכם במהלך הדיון יחד עם רשות המסים לגבי הנושא של מס שבח ועם התיקונים שנעשו כאן.

משה גפני: אני מודיע, שלקראת הקריאה השנייה והשלישית, אם יהיו תיקוני נוסח או יהיה שינוי בעניין הזה אנחנו כמובן נשנה.

משה גפני: אבל אני קודם רוצה להעביר את זה בקריאה ראשונה.

משה גפני: יש לזה גם משמעות ציבורית מכיוון שאז, אני מעריך, שאלה שנמצאים בבעיה הזאת, שזה לא הרבה אנשים אבל זה מעיק עליהם, יהיו בתוך העניינים, יגידו, זה כבר עבר קריאה ראשונה.

משה גפני: אני מאוד מבקש מכם, לא לבקש ממני לחזור לוועדת שרים ולא להחליט על זה שזאת הצעת חוק תקציבית.

משה גפני: כדאי לכם.

משה גפני: אני חושב, שזה חוק חברתי נכון, יצטרכו לעשות שינויים – נעשה אותם לקראת הקריאה השנייה והשלישית.

משה גפני: תורידו את המגבלות שלכם כי אז אתם יודעים איך זה עובר?

משה גפני: אל תתנו לי לעשות את זה.

משה גפני: זה חוק נכון, זה לא חוק סקטוריאלי, זה לא חוק שדואג לאיזה קבוצה.

משה גפני: זה דואג לזוגות צעירים שנקלעו למצוקה שלא באשמתם.

שגית אפיק: רק לצורך התקנון, אני צריכה לדעת את העלות התקציבית כדי לרשום אותה בהצעה.

שגית אפיק: אני מתנצלת אדוני היושב ראש.

משה גפני: מיליארד שקל.

שגית אפיק: אולי שניים.

יובל טלר חסון: לגבי הנוסח החדש אנחנו צריכים לעשות הערכה תקציבית מחודשת.

שגית אפיק: תחזיר לנו הערכת עלות.

משה גפני: ואם הייתם עושים פרשנות, אז מה?

שגית אפיק: זה היה בחינם.

יובל טלר חסון: הפרשנות הייתה לאותם מקרים - - -

משה גפני: איזה אותם מקרים?

משה גפני: אתה לא יכול לעשות פרשנות שאין לה השלכת רוחב.

יובל טלר חסון: נכון, אבל שיש גם קושי מהותי, לא 36 חודשים.

משה גפני: טוב.

משה גפני: מי בעד אישור הצעת החוק ירים את ידו.

משה גפני: בעד ההצעה – 3

משה גפני: נמנעים – אין

משה גפני: הצעת החוק אושרה לקריאה ראשונה בכפוף לכל מה שאמרנו.

משה גפני: אני חוזר על בקשתי, אל תריבו אתי פעמיים באותו יום.

משה גפני: תודה רבה, הישיבה נעולה.